**DJEČJI VRTIĆ “MALIK”**

Široli 1, 51216 Viškovo

tel. 051/ 258 625

e-mail: [djecji.vrtic.malik@ri.t-com.hr](mailto:djecji.vrtic.malik@ri.t-com.hr)

KLASA: 601-02/25-02/01

URBROJ: 2170/01-54-11-02-25-01

Viškovo, 29.08.2025.

Na temelju Članka 8. Pravilnika o obrascima i sadržaju pedagoške dokumentacije i evidencije o djeci u Dječjem vrtiću (NN 83/01), te Članka 24. Statuta Dječjeg vrtića Malik, uz prethodnu raspravu i zaključke Odgojiteljskog vijeća (20.08.2025.), Upravno vijeće na 13. sjednici održanoj dana 29.08.2025. donosi:

**GODIŠNJE IZVJEŠĆE**

**DJEČJEG VRTIĆA**

**“Malik”**

- za pedagošku godinu 2024/25. -

PREDSJEDNIK UPRAVNOG VIJEĆA: RAVNATELJICA:

\_\_\_\_\_\_\_\_\_\_\_\_\_\_\_\_\_\_\_­­­­­\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_

Martina Lakoseljac Matejčić Koljka Širola

Viškovo, Kolovoz, 2025.

**SADRŽAJ:**

1. USTROJSTVO RADA ………………………………………..………..2

2. MATERIJALNI UVJETI RADA……………………………… ……….5

2.1. SIGURNOSNO ZAŠTITNI I PREVENTIVNI PROGRAM U VRTIĆU........... 8

3. NJEGA I SKRB ZA TJELESNI RAST I ZDRAVLJE DJECE…………9

4. ODGOJNO - OBRAZOVNI RAD……………………………………..12

4.1. PROGRAM PREDŠKOLE……………………………..….…………..22

5. NAOBRAZBA I USAVRŠAVANJE ODGOJNIH DJELATNIKA…..25

6. SURADNJA S RODITELJIMA………………………………………..30

7. SURADNJA S DRUŠTVENIM ČIMBENICIMA……………………..32

8. VREDNOVANJE PROGRAMA……………………………………….33

9. GODIŠNJI PLAN RAVNATELJICE I UPRAVNOG VIJEĆA……......34

10. ZAKLJUČAK ……………………………………….………………..36

1. **USTROJSTVO RADA**

Godišnji plan i program odgojno-obrazovnog rada Dječjeg vrtića Malik, za pedagošku godinu 2024/25. bio je planiran u skladu sa suvremenom koncepcijom predškolskog odgoja i obrazovanja, temeljio se na humanističkim načelima i vrijednostima, polazeći od stvarnih potreba i interesa djeteta. Osnovne smjernice proizašle su iz Nacionalnog kurikuluma za rani i predškolski odgoj i obrazovanje.

Godišnji plan i program odgojno-obrazovnog rada provodio se u skladu s zakonskim propisima koji se odnose na predškolski odgoj i obrazovanje: Zakon o predškolskom odgoju i obrazovanju, Državni pedagoški standard predškolskog odgoja, Programsko usmjerenje odgoja i obrazovanja predškolske djece, te ostalim relevantnim dokumentima.

U vrtiću su se kroz planirane programe ostvarivale djelatnosti njege, odgoja i obrazovanja, zdravstvene zaštite, pravilne prehrane i socijalne skrbi djece rane i predškolske dobi koji su prilagođeni razvojnim i aktualnim potrebama djeteta, njegovim interesima i potencijalima. Istodobno su se poštivala individualna prava svakog djeteta i njegove obitelji, kao i prava zaposlenika odgojno-obrazovne ustanove.

**Vizija i misija**

Dječji vrtić “Malik“ djeluje već više od 30 godina, od toga posljednjih 19 godina u novom, namjenski građenom objektu. Osnivač i vlasnik vrtića fizička je osoba.

Naš vrtić je mjesto za igru, život i cjeloviti razvoj individualnih potencijala djeteta u skladu s razvojnim potrebama i pravima djece, u kojem se dijete osjeća zadovoljno, sretno, voljeno i poštovano. Vrtić u kojem se osjeća ugodno ozračje, uz poticajan prostor koji potiče djecu na aktivno učenje (istražujući, čineći), poštuju se dječja prava, razvijaju individualni potencijali djece, potiče kvalitetno partnerstvo s roditeljima, te osigurava profesionalni rast i razvoj odgojitelja u cilju unapređivanja kvalitete odgojno-obrazovne prakse.

Prioritetna područja djelovanja kojima smo ove pedagoške godine dali naglasak su:

• organizacijsko vođenje ustanove uz osnaživanje partnerstva, te uključenost svih sudionika u timsko rješavanje problema, učenje i komunikaciju u izazovnim uvjetima rada

• razvoj kulture ustanove uz oblikovanje okruženja u funkciji ostvarivanja odgojno-obrazovnog procesa

• sustavna primjena strategija podrške razvoju i učenju kroz igru skrbeći o cjelovitom razvoju svakog djeteta, osobnim i razvojnim karakteristikama, te njihovim potrebama

U okviru svoje djelatnosti u vrtiću se organizirao i provodio, uz redovni 10-satni program odgoja i obrazovanja, i verificiran integrirani Program predškole, te kraći programi učenja talijanskog i engleskog jezika (verificirani od MZO).

Kraći program ranog učenja engleskog jezika provodio se u organizaciji Škole za strane jezike Linguae iz Rijeke. Program se provodio s grupom od 10-ak djece dva puta tjedno po 45 minuta.

Program za rano učenje talijanskog jezika provodila je odgojiteljica Karmela Žmak sa završenom edukacijom iz talijanskog jezika (B2 stupanj), Program se provodio s grupom od 15-ak djece, jednom tjedno po 60 minuta.

U suradnji sa ŠRK Gorovo, realizirana je „Škola plivanja“, u trajanju od 5 dana, u 7. mjesecu. Program se odvijao tijekom jutra na dječjem kupalištu Tomaševac u Opatiji. U program se uključilo 12 djece, a cilj programa je osloboditi djecu straha od vode, educirati ih kako se održati na vodi, te naučiti osnove plivanja.

U sklopu redovnog programa u vrtiću se provodio i Sigurnosno zaštitni i preventivni program.

U Dječjem vrtiću „Malik“ u dvije mješovite odgojne skupine, bilo je upisano 48 djece (u dobi od 3 do 7 godina), a smještene su u funkcionalno uređenom i djeci primjerenom prostoru. Prisutnost djece je bila velika, čak i u ljetnim mjesecima.

Radno vrijeme vrtića bilo je usklađeno s potrebama roditelja, od 06.30 do 17.00 sati. Subote su bile neradne. Pedagoška godina započela je 01.09.2024. a završila 31.08.2025. Ove godine osmero je djece koristilo dežurni smještaj u Dječjem vrtiću Loptica u vrijeme trajanja godišnjeg odmora. Vrijeme godišnjeg odmora vrtića iskoristilo se za redovno investicijsko održavanje objekta i okoliša, generalno čišćenje i uređenje. Godišnji odmor vrtića bio je od 21.07.2025.do 14.08.2025.

**BROJ ODGOJITELJA I DJECE PO SKUPINAMA**

|  |  |  |  |
| --- | --- | --- | --- |
| **SKUPINA** | **DOB** | **BROJ DJECE** | **ODGOJITELJICE/stručna sprema** |
| **Pande** | **3 – 7** | **24** | **Iva Erceg /VŠS**  **Anita Margić/VŠS** |
| **Bubamare** | **3 – 7** | **24** | **Martina Lakoseljac Matejčić/VŠS**  **Karmela Žmak /VŠS** |

Neposredan odgojno-obrazovni proces ostvarivale su 4 odgojiteljice.

Organizacija rada odgojitelja bila je fleksibilna, u skladu s potrebama djece. Odgojitelji su u vrtiću imali 6,5–satne smjene, čiji se raspored mijenjao tijekom pedagoške godine ovisno o trenutnim potrebama (period adaptacije, ljetni mjeseci), od čega je 5,5 sati u neposrednom radu s djecom, a 1 sat za poslove uređenja prostora, izrade poticaja, vođenje dokumentacije. Ostatak satnice do punog radnog tjedna od 40 sati odnosio se na ostale poslove (stručno usavršavanje, suradnja s roditeljima, planiranje…), a ostvarivao se prema planu tokom godine.

U organizaciji rada i ove pedagoške godine imali smo česta bolovanja odgojitelja, što je utjecalo na rad odgojnih skupina. Pronalazak odgojitelja za zamjene bio je otežan, uslijed nedostatka stručnog kadra, te smo po potrebi koristili usluge nestručnih zamjena (studentice predškolskog odgoja). Ravnateljica je također radila u skupinama.

U toku pedagoške godine studentsku praksu u vrtiću obavljala je studentica 3.godine Filozofskog fakulteta (smjer pedagogija) Nika Marčelja.

Suradnjom svih djelatnika koji su aktivno pružali podršku i sudjelovali u odgojno- obrazovnom procesu za vrijeme trajanja bolovanja, uspješno smo realizirali planirani program rada.

Godišnji odmor odgojiteljice su većim djelom koristile za vrijeme kolektivnog ljetnog godišnjeg odmora.

**TJEDNA STRUKTURA RADNOG VREMENA ODGOJITELJA**

|  |  |  |
| --- | --- | --- |
| **Red. Broj** | **Opis poslova** | **Broj sati** |
| **1.** | Neposredan rad s djecom | 27,5 |
| **2.** | Pripreme, uređenje prostora, izrada poticaja | 5 |
| **3.** | Stručno usavršavanje, suradnja s roditeljima, vrednovanje rada | 5 |
| **4.** | Dnevni odmor | 2,5 |
|  | **UKUPNO** | **40** |

Upisi za novu pedagošku godinu provodili su se od 05.05. do 11.05.2025. prema Planu upisa i Odluci o upisu. Upisano je 7 djece, a neupisano je ostalo 38 djece. Roditeljski sastanak s roditeljima novoupisane djece održao se početkom 7. mjeseca.

**BROJ ZAPOSLENIH NA POJEDINIM RADNIM MJESTIMA**

|  |  |
| --- | --- |
| **RADNO MJESTO** | **BROJ ZAPOSLENIH** |
| **Odgojitelj** | 4 |
| **Ravnatelj** | 1 |
| **Kuharica (do 01.03.2025)** | 1 |
| **Spremačica** | 1 |
| **UKUPNO** | 7 |

Od 01.03. kuharica je otišla u mirovinu, te je s Cateringom Blato 1902 sklopljen ugovor o pripremi i dostavi ručka. Dosadašnja spremačica prešla je na dvokratni rad i, osim redovnog čišćenja i održavanja vrtića, preuzela je i pripremu doručka i užine te serviranje ručka.

Administrativne poslove obavljala je ravnateljica ustanove.

Računovodstvene poslove obavljao je ugovoreni knjigovodstveni servis.

Važno je napomenuti da veliki dio poslova održavanja vanjskog prostora obavljali su osnivači vrtića. Također za razne potrebne popravke, održavanja koristili smo usluge raznih servisa, te Ugovora o djelu.

Djelatnost vrtića financirala se iz slijedećih izvora:

-iz uplata roditelja

-iz proračunskih sredstava Općine Viškovo

-iz proračuna Republike Hrvatske (MZOŠ) za program Predškole

Postojeći ustroj rada omogućavao je pravovremeno zadovoljavanje potreba djece, roditelja i odgojitelja. Planirane zadaće iz Godišnjeg plana i programa iz područja ustroja za ovu pedagošku godinu su ostvarene.

1. **MATERIJALNI UVJETI RADA**

Dječji vrtić „Malik“ smješten je u namjenski građenom objektu sagrađenom 2005. g. Unutrašnji prostor vrtića, površine 184 m2, uređen je funkcionalno i sastoji se od garderobe, dvije prostorije za dnevni boravak, multifunkcionalne dvorane, kuhinje, sanitarnog čvora za djecu i za odgojitelje.

Prostorno i materijalno okruženje u velikoj mjeri utječe na kognitivni, socijalni, emocionalni i tjelesni razvoj djece, stoga smo u pedagoškoj godini 2023/24 veliki naglasak dali na stvaranje bogatog i poticajnog okruženja. Prostor smo maksimalno prilagodili djeci, i time im stvorili uvijete za korištenje prostora i poticaja za samostalno i grupno istraživanje i učenje, ali i omogućili djeci da se osjećaju sigurno i opušteno u ugodnom ambijentu.

Primjenjujući načela integriranog kurikuluma, te Nacionalnog kurikuluma za rani i predškolski odgoj i obrazovanje, prostor u kojem djeca borave kreirali smo po mjeri djeteta, u kojem je dijete bilo jedan od sudionika planiranja organizacije i uređenja prostora. Odgojiteljice su u suradnji sa stručnim suradnikom, roditeljima, vanjskim čimbenicima i samom djecom imali bitnu zadaću u kreiranju prostora i osiguravanju dovoljno poticaja koji je omogućio kvalitetno korištenje prostora i poticaja, te sudjelovanje djece u održavanju istoga. Zadatak odgojitelja je bio stvoriti uvjete za učenje u kojima je dijete moglo učiti samostalno, te osigurati dinamično okruženje koje je polazilo od djeteta i njegovih interesa stimulirajući njegove potencijale, omogućujući interakciju djece s materijalima, ali i drugom djecom, odgojiteljima.

Osiguravajući djeci bogato okruženje i mijenjajući ga u skladu sa specifičnim potrebama odgojno-obrazovnog rada omogućili smo djeci sudjelovanje i suradnju u različitim aktivnostima koje potiču otkrivanje i rješavanje problema, omogućuju postavljanje hipoteza, istraživanje, eksperimentiranje i razumijevanje. Bogatom ponudom materijala (posebno pedagoški neoblikovanog) omogućili smo djeci prirodan put dobivanja informacija, konstruiranje znanja i rješavanje problema.

Vanjski prostor vrtića veličine je 2000m2 , uređen je funkcionalno i u skladu s koncepcijom vrtića “Odgoj u skladu s prirodom”. Sastoji se od terase za boravak djece natkrivene tendom, travnjaka (sa osunčanim i hladovitim prostorom za igru), eko vrta, te namjenski uređenim površinama za igranje (vrtuljak, pješčanik, ljuljačke, penjalice, klackalica, tobogan, drvena kućica).

Za poticanje cjelokupnog psihofizičkog razvoja djece vrlo nam je važan boravak na zraku, u našem prostranom dvorištu koje osim funkcionalnih sprava ima mnoštvo prirodnih elemenata, materijala koji potiču na igru, učenje i istraživanje prirode.

U neposrednom dodiru s prirodom djeca su imala priliku izravno promatrati biljni i životinjski svijet, prikupljati razne prirodne materijale kojih u našem dvorištu i okolici vrtića ima u izobilju.

**Bitne zadaće** u ovoj pedagoškoj godini bile su:

* stvaranje poticajnih uvjeta obogaćivanjem materijalne sredine i strukturiranjem prostora
* pravovremeno osigurati sredstva i materijale za rad, uvažavajući specifičnosti skupina i potrebe djece
* oblikovanje i dopunjavanje poticaja u materijalnom okruženju vrtića
* obogatiti vanjski prostor vrtića
* osigurati redovno održavanje objekta i prostora

**U izvještajnom periodu izvršena su slijedeća ulaganja:**

**a) Nabava i dopuna namještaja, didaktike i potrošnog materijala:**

- nabava ormarića i polica za formiranje centara, nadopuna obiteljskog centra

- nabava kauča

**-** nabava likovnog materijala na početku pedagoške godine, te kasnije po potrebi

**-** nabava pedagoške dokumentacije, uredskog materijala

- nabava didaktike (konstruktori, kocke, društvene igre, lutke, didaktičke igračke…)

- nabava stručne literature, te dječjih slikovnica

- nabava mobitela

- nabava laserskog pisača

- nabava plastifikatora

- nabava radne odjeće i obuće za zaposlenike

**b) Investicijsko održavanje:**

- redovni pregledi centralnog grijanja, bojlera, dimnjaka, elektroinstalacija, uređaja (Centar Zaštite na radu)

- redovno održavanje vatrogasnih aparata

- redovno održavanje unutarnjeg i vanjskog prostora

- uređenje drvene kućice u dvorištu

- popravak i uređenje postojećih igrala u dvorištu (popravak, farbanje)

- nabava nove perilice za suđe

- nabava sitnog inventara za kuhinju (kuhalo za vodu, lonci, tave, pribor…)

- održavanje računalne opreme

Još uvijek nije realizirano postavljanje gumirane podloge na dio vanjskog igrališta (tobogan), a nadamo se da ćemo to realizirati u novoj pedagoškoj godini.

Tijekom čitave godine radilo se na obogaćivanju materijalnih uvjeta. Izrađivali su se poticaji od prirodnih (razne plodine, kamenčići, grančice, drveni oblici, lišće, sjemenke, rastresiti materijali-pijesak, palenta, brašno…) i pedagoški neoblikovanih materijala razne slagalice, labirinti, društvene igre, senzorne ploče, kao poticaji za smišljanje kreativnih igri, dodaci u centrima i sl

Osobni doprinos odgojitelja u osiguravanju povoljne materijalne sredine (sredstva i poticaji) očitovao se u prikupljanju raznog pedagoški neoblikovanog te prirodnog materijala, uređenju i oplemenjivanju unutrašnjeg prostora (osmišljavanje raznih centara aktivnosti te njihovog obogaćivanja prema interesima djece), vanjskog prostora (izrada igara za vanjski prostor), te izradi raznih poticaja (didaktičke igre, plakati…).

Prema Godišnjem planu planirane zadaće iz područja materijalnih uvjeta većim djelom su ostvarene a odnose se napravovremeno osiguravanje sredstava i materijala za rad, uvažavajući specifičnosti skupina i potrebe djece, stvaranje poticajnih uvjeta obogaćivanjem materijalne sredine i strukturiranjem prostora, obogaćivanje vanjskog prostor vrtića, te osiguranje redovnog održavanja objekta i prostora. Ostale neizvršene investicije (prema Godišnjem planu), prenose se na slijedeću pedagošku godinu.

**2.1. SIGURNOSNO ZAŠTITNI I PREVENTIVNI PROGRAM U VRTIĆU**

Tijekom pedagoške godine 2024./2025. u Dječjem vrtiću *Malik* provodio se **sigurnosno-preventivni program** s ciljem očuvanja sigurnosti djece, zaposlenika i roditelja, te razvijanja kompetencija svih sudionika u rizičnim situacijama.

Postupci u provedbi programa

* Identificirani su mogući izvori opasnosti i osigurane mjere zaštite prema postojećem Protokolu za rizične situacije.
* Utvrđena je razina odgovornosti djelatnica u slučaju otklanjanja rizičnih situacija.
* Sve djelatnice vrtića upoznate su s protokolima postupanja u rizičnim situacijama.
* Osigurani su tehnički i organizacijski uvjeti za provođenje programa.
* Roditelji su informirani o sadržaju protokola i pravilima vrtića.
* Provedba programa sustavno se pratila, a po potrebi unapređivala i prilagođavala.

Protokoli postupanja u rizičnim situacijama obuhvaćaju:

* preuzimanje i predaju djeteta roditelju,
* bijeg djeteta iz vrtića,
* boravak djece na vanjskom prostoru, u šetnjama i posjetima,
* boravak u sobi dnevnog boravka i drugim prostorijama vrtića,
* ozljede, bolesti djece i pružanje prve pomoći,
* nadzor kretanja odraslih osoba u i oko objekta vrtića,
* postupanje u slučaju nasilja u obitelji, među djecom ili između odgojitelja i roditelja,
* postupanje u situacijama razvoda roditelja ili kod roditelja čije psihofizičko stanje ugrožava sigurnost djeteta (alkoholizam, PTSP i dr.).

Obrazovne aktivnosti i uključivanje djece

Djeca su kroz odgojno-obrazovne sadržaje i projekte osnaživana u odgovornom i samozaštitnom ponašanju, uključujući:

* razvoj pozitivne slike o sebi,
* stjecanje socijalnih vještina u smislu samozaštite,
* učenje kako se oduprijeti nasilnom ponašanju,
* odgoj za dječja prava i zdrave stilove života.

Uključivanje roditelja i zaposlenika

Roditelje se sustavno informiralo o sigurnosno-zaštitnim programima, te su utvrđena prava, obveze i odgovornosti svih sudionika. Protokoli su dostupni svim zaposlenicima i roditeljima.  
Izvršitelji programa uključuju odgojitelje, ravnatelja, djecu, roditelje i voditelje programa.

Tijekom godine provedena je i vježba evakuacije za djecu i zaposlenike, kojom su provjerene procedure evakuacije i reakcije djece i osoblja. Vježba je realizirana u skladu sa zakonskim propisima i internim pravilnicima vrtića, a sve aktivnosti su provedene s ciljem povećanja sigurnosti i pripremljenosti za izvanredne situacije.

1. **NJEGA I SKRB ZA TJELESNI RAST I ZDRAVLJE DJECE**

U programu rada vrtića posebnu pozornost smo posvetili zdravstvenoj preventivi, skrbi praćenju rasta i razvoja djece, te prehrani djece.

Primarni nam je **cilj** bio omogućiti očuvanje i unapređivanje psihofizičkog zdravlja djece u ustanovi.

Planirane **zadaće** iz Godišnjeg plana i programa iz područja njege i skrbi za tjelesni rast i razvoj djece za ovu pedagošku godinu su ostvarene a odnose se na :

* osiguranje kvalitetne prehrane, usvajanje zdravih prehrambenih navika, uz zadovoljavanje specifičnih prehrambenih potreba (alergije)
* poticanje boravka djece na otvorenom prostoru bez obzira na godišnje doba i vremenske uvjete
* kontinuirano provođenje tjelesnog odgoja (barem 2× tjedno), te svakodnevno male tjelesne aktivnosti (općepripremne vježbe, elementarne igre, ples…)
* poticanje provođenja zdravstveno – edukativnih programa (prehrana, sport, zdravlje), uključivanje u program Živjeti zdravo – „Tjedan zdravlja“ (u mjesecu Travnju), te program „Zubić vila“ (kroz cijelu godinu)
* antropometrijska mjerenja, praćenje i evidentiranje pobola

U programu rada njege i skrbi za tjelesni rast i razvoj djece sudjeluju odgojitelji, ravnateljica, psiholog i zdravstveni voditelj (po potrebi).

**⦁ Zdravlje djece**

Inicijalni razgovor stručnog tima sa roditeljima novoupisane djece i s djecom proveli smo pri upisu u vrtić radi što bezbolnijeg uključivanja u grupu, kao i upoznavanja pojedine obitelji i djeteta, te identifikacije djece s određenim posebnim potrebama.

Uvidom u zdravstvenu dokumentaciju djeteta dobili smo potrebne podatke o psihofizičkom i zdravstvenom statusu djeteta, specifičnostima, mogućim alergijama.

Redovito su se vršila antropometrijska mjerenja rasta i razvoja djece (2x god.), te pratila uhranjenost. U suradnji s roditeljima prikupljali smo kroz cijelu godinu podatke o bolestima i izostancima djece (uz dogovor o obaveznom donošenju zdravstvenih ispričnica nakon bolesti).

Tijekom godine (od 2. do 4. mjeseca) u vrtiću je zabilježena epidemija vodenih kozica, pri čemu je većina djece oboljela.

Poticali smo usvajanje i usavršavanje osnovnih kulturno-higijenskih navika kod djece kroz brigu o sebi, te navika zdravog života u cjelini. Kroz godinu radilo se na unaprjeđivanju saznanja kod djece o važnosti zdrave prehrane, te poticanju prihvaćanja iste.

Veliki naglasak stavljen je na fizički razvoj djeteta i zaštiti zdravlja, kroz svakodnevnu jutarnju tjelovježbu, 2x tjedno sat tjelovježbe, gotovo svakodnevno boravak u prirodi (igre na dvorištu, igre u dolcu, šetnje, igre s vodom, sportske igre na školskom igralištu…) te osiguranje uvjeta za pravilno izmjenjivanje dnevnih aktivnosti u svezi s uvažavanjem individualnih potreba djeteta: glad, žeđ, odmor...

U sklopu projekta pod pokroviteljstvom Hrvatskog zavoda za javno zdravstvo i Službe za promicanje zdravlja, u vrtiću je obilježen *Tjedan zdravlja*, posvećen tjelesnoj aktivnosti i razvoju zdravih navika kod djece. Svaki dan bio je fokusiran na jednu motoričku vještinu, a cilj je bio kroz igru, zabavu i zajedništvo potaknuti djecu na kretanje i istraživanje vlastitih sposobnosti. Tjedan je započeo temom brzine, dok su narednih dana djeca kroz razne aktivnosti vježbala ravnotežu, koordinaciju, fleksibilnost i preciznost. Djeca su rado sudjelovala u svim izazovima, a program su pratili i uključeni roditelji, koji su aktivno sudjelovali u poticanju tjelesne aktivnosti. Poseban dio programa bio je trening košarke, te različite atletske aktivnosti prilagođene dobi djece, u kojima su djeca razvijala motoričke vještine, koordinaciju i agilnost. Tijekom Tjedna zdravlja djeca su aktivno sudjelovala, a program je dodatno osnažio svijest o važnosti kretanja za cjelovit fizički, emocionalni i socijalni razvoj.

Posebna pažnja posvećena je i oralnom zdravlju djece kroz projekt *„Zubić vila“,* čiji je cilj bio upoznati djecu s osnovama stomatologije te razviti trajne navike pravilnog održavanja oralne higijene i redovitih stomatoloških pregleda. Projekt je obuhvatio praktične vježbe svakodnevnog četkanja zubi u vrtiću, izradu plakata, didaktičke igre, čitanje priča i radne listove, a dio aktivnosti uključivao je i posjete stomatološkoj ordinaciji te interaktivne radionice, s naglaskom na prevenciju karijesa i pravilnu prehranu. Projekt je proveden kontinuirano kroz cijelu pedagošku godinu, s ciljem razvijanja svijesti o važnosti brige za oralno zdravlje i poticanja djece da redovito prakticiraju naučene navike.

Osim toga, provodili su se i sportski programi poput *„Škole plivanja“,* a prostorije vrtića redovito su prozračivane uz primjenu aromaterapije, čime su osigurani uvjeti za zdrav boravak djece i kvalitetno provođenje odgojno-obrazovnog programa.

⦁ **Prehrana djece**

Prehrana djece u Dječjem vrtiću *Malik* planirala se i provodila prema važećim prehrambenim standardima i normativima, utvrđenim u „Programu zdravstvene zaštite djece, higijene i pravilne prehrane u dječjim vrtićima“. Jelovnik je sastavljen i odobren od strane NZJZ PGŽ, a u suradnji s njima provodile su se redovite mikrobiološke analize hrane i vode, te monitoring HACCP sustava.

Do ožujka 2025. obroci su pripremani u vlastitoj kuhinji vrtića od svježih namirnica, uključujući veliki dio iz vlastitog uzgoja (zelena salata, paradajz, špinat, blitva, krumpir, mrkva, začinsko bilje, kopriva). Nakon odlaska kuharice u mirovinu sklopljen je ugovor s Cateringom Blato 1902 za pripremu i dostavu obroka. Tijekom cijele godine nastavljene su redovite sanitarne kontrole, uključujući uzorkovanje vode za piće radi provjere na prisutnost Legionella, čime je osigurana sigurnost i kvaliteta prehrane za djecu.

U 10-satnom programu djeca su imala četiri obroka: doručak, voćnu užinu, ručak i užinu. Pri inicijalnim razgovorima s roditeljima prikupljane su informacije o prehrambenim navikama djece i mogućim alergijama, kako bi prehrana bila prilagođena individualnim potrebama.

**⦁ Sanitarno – higijensko održavanje vrtića**

U vrtiću se redovito provodilo čišćenje i održavanje unutarnjeg i vanjskog prostora, prema Planu održavanja (HACCP studija), uz nadzor mikroklimatskih uvjeta: prozračnost, temperatura, vlažnost prostorija i briga za optimalnost istih.

Redovito se provodila dezinsekcija i deratizacija prostora (Veterinarska stanica Rijeka), te ispitivanje mikrobiološke čistoće hrane, pribora i vode (od ove godine i analiza vode na Legionellu).

Dnevna organizacija njege djece ostvarena je kroz redovito higijensko održavanje čistoće vrtića (čišćenje prostora boravka djece, igračaka, kuhinje, sanitarija i ostalih prostora).. Nadzirali su se mikro klimatski uvjeti, prozračnost, temperatura, vlažnost prostorija.

Sanitarni pregledi svih zaposlenika obavljali su se redovito prema zakonskim propisima, te su svi bili uredni.

1. **ODGOJNO - OBRAZOVNI RAD**

U pedagoškoj 2024/25. godini sustavan rad na unaprjeđivanju odgojno-obrazovnog rada bio je usmjeren na promoviranje vrijednosti koje odražavaju temeljna načela odgoja i obrazovanja djece rane i predškolske dobi. **Cilj** odgojno-obrazovnog rada ove pedagoške godine bio je planiranje i vrednovanje odgojno-obrazovnog procesa, sukladno humanističkom, razvojnom i integriranom pristupu, uz zadovoljavanje prava i potreba svih sudionika odgojno-obrazovnog procesa, te poticanje cjelovitog razvoja, odgoja i učenja djece i razvoja kompetencija.

Radili smo na optimalnoj organizaciji rada koja uključuje fleksibilan, odgovoran, suradnički pristup radu, korištenje prostora vrtića na način najpogodniji dječjim potrebama i ciljevima odgojno-obrazovnog procesa te stvaranju poticajnog, kreativnog i ugodnog okruženja i ugođaja. Njegovali smo učenje kroz projektnu metodu, unapređivali proces dokumentiranja te nastavili istraživati funkciju pedagoški neoblikovanog, prirodnog i otpadnog materijala u igri i učenju djece, planirali i provodili sadržaje i načine koji garantiraju siguran boravak djece u vrtiću. U odgojno-obrazovnom radu nastavili smo s našim ranijim, višegodišnjim i kontinuiranim nastojanjima da osuvremenimo, prilagodimo dječjoj prirodi i stvarnim društvenim potrebama odgojni proces u vrtiću.

Posebno smo vodili računa o uključivanju novoupisane djece u vrtić, te adekvatno provedenoj adaptaciji. Istraživali smo dječje stvaralaštvo i izražavanje kroz likovni, glazbeni, dramski, tjelesni i plesni odgoj.

Sve navedeno predstavljalo je okosnicu za oblikovanje odgojno-obrazovnog procesa koji je sadržavao značajke kurikuluma vrtića (integrirani, razvojni, humanistički, konstruktivistički i sukonstruktivistički).

Aktivnostima iz Godišnjeg plana i programa nastojali su se osigurati uvjeti za razvoj osobne, emocionalne i tjelesne dobrobiti u skladu s razvojnim mogućnostima i interesima djece s ciljem razvijanja osam temeljnih kompetencija za cjeloživotno učenje (komunikacija na materinskom jeziku, komunikacija na stranim jezicima, matematička kompetencija i osnovne kompetencije u prirodoslovlju, digitalna kompetencija, učiti kako učiti, socijalna i građanska kompetencija, inicijativnost i poduzetnost, kulturna svijest i izražavanje).

**Bitne zadaće** za ovu pedagošku godinu proizlazile su iz postavljenog cilja a one su:

1. Poticati i razvijati kod djece interes i ljubav prema knjizi kroz promišljanje o sadržaju knjige (priče, bajke, slikovnice), kreativno izražavanje te grupnu suradnju;
2. Približiti djeci STEM područja - znanost, tehnologiju, inženjerstvo i matematiku, odnosno kreativno razmišljati o njima te pomoći im da otkriju kako svijet oko njih funkcionira;
3. Razvoj pojma o sebi (ime, spol, izgled...) te upoznavanju ljudskog tijela kroz samoprocjenu ŠTO SVE MOŽE MOJE TIJELO?;
4. Mindfulness tehnikom kod djece poboljšati pažnju, koncentraciju, pamćenje, regulaciju osjećaja i ponašanja, spavanje, odnose s drugima, samoprihvaćanje i samopouzdanje te kvalitetu života;
5. Poticati djecu na brigu o oralnoj higijeni te važnost pranja zubi i redovnog posjećivanja stomatologa;

U sklopu **1. bitne zadaće** nastojali smo, kroz projekt “Naša mala knjižnica”, kod djece poticati i razvijati interes, samoinicijativu, samostalnost, autonomnost i ljubav prema knjizi kroz promišljanje o sadržaju knjige (priče, bajke, slikovnice), kreativno izražavanje te grupnu suradnju. **Cilj** ovog projekta bio je popularizirati dječju knjigu i čitalačke aktivnosti.

Prateći dječje zanimanje i interes za priče odlučili smo, u dogovoru s djecom produbiti znanje o istima, odnosno suradnički smo učili, upoznavali i istraživali slikovnice, priče, bajke**.** Ove pedagoške godine smo se uključli po prvi put u međunarodni projekt „Naša mala knjižnica“. Radi se o projektu NMK1 za poticanje čitanja i kreativnog izražavanja namjenjen djeci vrtićke dobi. Knjige/slikovnice koje je projekt donio pomno su birane i prilagođene uzrastu djece, a prateće kreativne radne bilježnice daju pregršt aktivnosti i kreativnih zadataka koji su bili poticaj za raznoliko kreativno stvaranje i izražavanje djece (likovno-izrada rodinog gnijezda, životni ciklus leptira, glineni jedrenjak, medvjedići od slanog tijesta, štapne lutkice, škrinja s blagom..., scensko-malo kazalište, dramatizacije priča, osmišljavanje svojih predstava..., glazbeno-ples leptira, proučavanje raznih plesova npr.valcer..., verbalno-pričanje, prepričavanje, igra uloga, reci naopako...). Okosnicu projekta činilo je 6 odabranih slikovnica: Buba, Djevojčica i medo, Gospodin Njokić i jedrenjak, Pe pita o rođenju, Na čičak i Gdje si pronašla moj ključić. Osim ovih slikovnica birali smo razne slikovnice iz vrtićkog fundusa, posuđivali s djecom u knjižnici te su djeca donosila svoje slikovnice. Poticanjem sudjelovanja u čitalačkim aktivnostima od najranije dobi, djeca su stjecala iskustva i razvijala navike druženja s knjigom. Projekt smo provodili kontinuirano kroz pedagošku godinu, odnosno u skladu s interesom djece. Kroz projekt smo kontinuirano radili na obogaćivanju dječjeg rječnika te širenju vidokruga, razvijala se mašta i komunikacija, omogućili smo učenje aktivnim sudjelovanjem u aktivnostima i surađujući s drugima. U sve projektne aktivnosti su bile uključene obje skupine “Pande” i “Bubamare”, dok su predškolci još dodatno rješavali kreativne radne bilježnice.

Nakon provedenih aktivnosti unutar skupina, nastojali smo proširiti projekt i uključiti roditelje, bake i djedove, u odgojno-obrazovni proces (osmišljavanje zajedničkih aktivnosti, međugeneracijsko prenošenje znanja). Surađivali smo i sa drugim društvenim čimbenicima važnim za ostvarivanje postavljenih razvojnih zadaća: posjet spisateljice Franke Blažić, posjet knjižnici “Halubajska zora” te posjet knjižničarke Danijele vrtiću.

Djeca su na svakodnevnoj razini dolazila u vrtić s novim slikovnicama, prepričavala koje su slikovnice čitali u obitelji, popunjavali smo zajednički naš Čitateljski vlakić. U vrtiću smo formirali centar “Naša mala knjižnica” gdje su se djeca često i rado okupljala, družila, gledala, čitala ili slušala priče. Centar smo kontinuirano nadopunjavali slikovnicama, obogatili smo ga kaučem, jastucima, plišancima, crtežima književnih likova, raznim lutkama (štapne, ginjol...) koje su djeca izradila, dodali smo cd player i cd-e s pričama. Organizirali smo Dan razmjene slikovnica u Bubamarama s prijateljima, što je djeci bilo vrlo zanimljivo i gotovo svi su se odazvali. Također smo obilježili i važne datume, Mjesec knjige (11.mj), Međunarodni dan dječje knjige (02.04.), Dan hrvatske knjige (22.04.). Poseban interes među djecom izazvala je aktivnost Razmjena knjižnog junaka, gdje su Gospodin Njokić i Buba, posjećivali dječje domove i putovali s djecom u nove avanture. Svi su jedva čekali čitanje novih dogodovština i kad će Knjižni junak doći k njima na druženje. Također je posebno veselje bilo kad smo ih vraćali u njihove matične vrtiće te čekali da se naše Bube vrate s putovanja prepune novih priča.

Kordinatori projekta su u našem vrtiću su ove godine bile odgojiteljice Martina Lakoseljac Matejčić i Anita Margić koje su s djecom provodile brojne aktivnosti vezane uz projekt NMK1 kao i kreativne nagradne zadatke (čitateljski vlakić, knjižni junak, pismo iznenađenja spisatelja, kreativni zadaci...) a brojne smo osmislili sami.

Po završetku projekta predškolci su dobili diplome za sudjelovanje, izradili su svoje škrinjice za blago koje su popunili svojim radovima, slatkišima, malim darovima, te svojom Putovnicom-sa zastavama zemalja koje smo kroz slikovnice posjetili.

Projekt je imao učinak i na cijelu ustanovu, međusobno smo razmjenjivali slikovnice, centar “Naša mala knjižnica” postao je mjesto susreta, druženja, utjehe, postali smo aktivniji članovi knjižnice”Halubajska zora”, u našoj “špilji” smo se često okupljali i uz kamin slušali priče (roditelji, odgojitelji, knjižničarka, spisateljica...).

Kroz odabrane slikovnice u projektu NMK1 bavili smo se suvremenim temema i raznim problemskim situacijama na vrlo jednostavne, pronicljive i domišljate načine. Pomno odabrani, redom svi višestruko nagrađivani autori i ilustratori bili su jamstvo za dobru knjigu i kvalitetan sadržaj. Odgojitelji su kroz 6 online radionica imali priliku produbiti svoja znanja.

U sklopu **2. bitne zadaće** nastojali smopribližiti djeci STEM područja - znanost, tehnologiju, inženjerstvo i matematiku, odnosno kreativno razmišljati o njima te potaknuti znatiželju o čudima biologije, biokemije, fizike, svemira, zemlje, životinja, ljudskog tijela i zdravlja i pomoći u razmišljanju KAKO svijet oko nas funkcionira.

Specifični ciljevi bili su:

* Približiti djeci STEM područja – znanost, tehnologiju, inženjerstvo i matematiku;
* Inspirirati, podržti i nastaviti učenje djece putem STEM strategija;
* Otkrivati kako stvari funkcioniraju;
* Istražujući okolinu potaknuti djecu da usmjeravaju pažnju, uočavaju detalje;
* Potaknuti djecu da primijete stvari
* Potaknuti djecu da opišu stvari koje vide i rade
* Potaknuti djecu da razmišljaju o prostoru oko sebe
* Razgovarati s djetetom o STEM temama
* Potaknuti dijete da razmišlja kao inženjer
* Potaknuti znatiželju i ispitivanje
* Koristiti TV, računala i drugu tehnologiju kao podršku

Neke od aktivnosti koje smo kroz godinu proveli:

* “Izložba iz vrta“ - uočavanje stvari u svom okruženju, poput jesenskog lišća. Promatranje, sakupljanje, bilježenje... Formiramo hipoteze i prikupljamo podatke putem opažanja;
* „Očima gledamo“ – zamolili smo djecu da opišu atribute ili značajke stvari koje vide i rade. Kada dijete ugleda bubamaru ili neku drugu životinju, zamolili smo ga da opiše – koje je boje, oblika i veličine? Slično, kada je dijete nešto gradilo, zamolili smo ga da opiše što radi (ili je učinilo). Tako je dijete povećavalo broj riječi, obogaćivalo rječnik i samopouzdanje u korištenju STEM jezika. Uvodili smo u rječnik riječi poput ”predviđanje, eksperimentiranje, mjerenje”;
* „Divovski mjehurići“ – postavljali smo pitanja koja se fokusiraju na ono što dijete može vidjeti ili učiniti, a ne zašto. To mu je omogućivalo da pouzdano odgovori na pitanja i doživi uspjeh. Na pitanje ”što se događa s mjehurićima?” dijete je lakše odgovorilo nego na pitanje ”zašto se mjehurići drže zajedno i sl?” a ujedno smo poticali daljnju raspravu. Dijete nismo željeli zatvoriti pitanjima na koja često ne znaju i ne mogu odgovoriti, već je bio cilj produženje razgovora i učenja. Kasnije su se istraživali odgovori na to zašto se mjehurići lijepe ili bilo koje ”zašto” pitanje;
* „Roboti“ – potaknuli smo znatiželju o stvarima koje vide. Slagali su Lego robote te istraživali njihove mogućnosti. Kada je dijete postavilo pitanje, umjesto odgovora ili rješenja, potaknuli smo ga da istraži informacije i osmisli nekoliko mogućih rješenja problema. Postavljali smo djetetu otvorena pitanja (bez točnog ili pogrešnog odgovora), na primjer: ”Zašto ti se toliko sviđa ta igračka? Misliš li da se dizajn može poboljšati? Što bi ti učinio da poboljšaš dizajn?”. Pomoću pitanja potaknuli smo daljnje razgovore;
* „Toranj od čaša“ – slagali smo tornjeve od čaša, smišljali strategije da se toranj ne sruši, zajednički premještali tornj pomoću špage surađujući s drugima. Pomagali smo djeci da shvate da obično postoji mnogo rješenja problema. Mogli su biti kreativni i surađivati s drugima kada traže rješenja;
* „Kušanje na slijepo” - testirali smo kako istražujemo svijet osjetilima, te što se dešava kad maknemo jedno osjetilo (oči-vid), možemo li pogoditi hranu;
* “Obojeno cvijeće” - istraživali smo kemijske procesa, biologiju... svojstvo upijanja-kako se obojana voda kreće kroz stabiljke cvijeća, praćenje procesa, bilježenje rezultata;
* “Plutajuće jaje u vodi” - istraživali smo gustoću tvari i vode, što pluta, a što tone;
* “Crtanje drškom metle” - mijenjanje svojih načina razmišljanja, procesna umjetnost;
* “Od kutije do igre” - razmišljali smo izvan okvira, poticali kreativnost kroz korištenje pedagoški neoblikovanog materijala za osmišljavanje igre, proučavali mogućnost kartona, kutija i sl;

U sklopu **3.bitne zadaće** radili smo na razvoju pojma o sebi (ime, spol, izgled...) te upoznavanju ljudskog tijela kroz samoprocjenu ŠTO SVE MOŽE MOJE TIJELO? Projekt je planiran na djetetovim interesima vezanim za bolje upoznavanje sebe, svoga tijela i svojih mogućnosti. Kroz razne aktivnosti i suradnju sa stručnjacima i roditeljima tokom pedagoške godine odgovarali smo na razna pitanja: čemu služe osjetila vida, sluha, njuha, okusa i dodira.

Kroz brojne aktivnosti i igre djeca su spoznala funkciju pojedinih organa i njegovih položaja u tijelu. Kroz razne enciklopedije i knjige obogaćivali su rječnik sa novim riječima, naučili su razliku između zdrave - pravilne i nepravilne prehrane. Kroz razne igre sa pravilima savladali su logičko razmišljanje i zaključivanje (npr. Kako osjetiti srce, kako ubrzati otkucaje, kako se povećava zjenica oka, kako se razgrađuje hrana u želucu...)

Tokom godine fokus sa Mojeg tijela i učenja organa pomaknuo se na tjelesno vježbanje, jutarnje i dnevne meditacije, vježbanje disanja i prepoznavanje kako umiriti svoje djelo kroz svjesne trenutke. Tako smo gotovo na dnevnoj bazi kroz igru učili kako se osjećati više usredotočeno i pozitivnije te kroz vježbe disanja i umirivanja budili maštu, razgibavali tijelo pronalazili ravnotežu između tjelesnih aktivnosti i potpune svjesnosti smirenosti. Dio aktivnosti provodili smo i vani na vanjskom terenu, na livadi, što vježbajući, što svjesno slušajući sve oko sebe,

U mjesecu zdravlja, kroz razne igre i vježbe potaknuli smo potrebu za kretanjem, vježbom, igrom i zajedništvom odnosno timskim radom. Tako smo u tjednu tjelesnog vježbanja obuhvatili, igrama i vježbom, fleksibilnost, koordinaciju, brzinu, ravnotežu i preciznost. Raznim igrama, suradnjom i aktivnostima nastojali smo osvijestiti važnost tjelesnog gibanja kako bi očuvali svoje zdravlje. Usvajali smo razne zdrave navike, upoznali i različite sportove.

U ovaj projekt uključili smo aktivno i roditelje koji se profesionalno bave sportom: mama Divković-atletika, tata Klaić-košarka, tata Straga-plivanje. Studentica Ema Sgardelli, koja se profesionalno bavi karateom i evropska je prvakinja, je za vrijeme trajanja prakse djeci demonstrirala neke osnovne poteze u karateu te djecu upoznala s tom vještinom. Surađivali smo i s vanjskim čimbenicima, Atletski klub na Kantridi gdje su održani treninzi s predškolcima, te Športsko društvo Gorovo koji je organizirao Školu plivanja.

U sklopu **4.** **bitne zadaće** nastojali smo kod djece poboljšati pažnju, koncentraciju, pamćenje, regulaciju osjećaja i ponašanja, spavanje, odnose s drugima, samoprihvaćanje i samopouzdanje te kvalitetu života i to kroz Mindfulness tehniku. Prošle pedagoške godine smo prisustvovali Erasmuss edukacijama na temu “Budi dobar sebi i drugima” gdje smo se upoznali s Mindfulness tehnikom, odlučili smo je implementirati u svakodnevni rad. **Cilj**  mindfulness aktivnosti je razvoj pažnje i koncentracije, percepcije, prepoznavanje, prihvaćanje i bolje kontrole osjećaja i ponašanja, empatije i suosjećajnih odnosa kod djeteta, odnosno naučiti dijete kako da se opusti, kako da uskladi pokret, disanje i emociju. Mindfulness pomaže umiriti se, sabrati svoje misli i reagirati svjesnije u stresnim i izazovnim situacijama života. Pažnja se u vježbama mindfulnessa može usmjeriti prema okolini koristeći naša osjetila (vid, sluh, dodir, miris i okus) ili našim unutarnjim stanjima (osjeti u tijelu, misli i osjećaji u umu).

Kroz razne aktivnosti nastojali smo potaknuti razvoj vještina kojima će djeca unaprijediti svjesnost o onom što se događa u njima i oko njih. Učili smo kako učinkovito odgovoriti na svoje misli, te razumjeti kako se emocije manifestiraju u tijelu. Razvili smo alate za kontrolu impulsa i prepoznali kako pažnja luta. Pomogli smo djetetu u stanjima uznemirenosti, praćenih neugodnim osjećajima kao što su strah, ljutnja, tuga, briga, anksioznost. Njegovali smo osjećaj mira i bili u sadašnjem trenutku kroz razne praktične vježbe.

Neke od aktivnosti koje smo proveli kroz godinu:

* Vježbe disanja: Kratko-dugo, Osmice, Puhanje balona, Morska zvijezda, Slonić koji diše, Stres loptica...
* Igre vizualizacije, umirenja, usmjerenja pažnje: „Vruća čokolada“, „Prizemlji se... 5,4,3,2,1“, „Safari“, „Planina“, „Zrcalo“, „Kiša“, „Baloni od sapunice“, „Duga“, „Ljubazni kamenčić“, „Špageti“, „Hodati kao kornjača“, „Hvatanje leptira“, „Hvala prirodi“, “Komarac”, “Narukvica prijateljstva”...
* Razne slikovnce, terapeutske priče....
* Slušanje glazba – zvuci prirode, glazba za opuštanje...
* Šetnje prirodom – opažanje: vid, sluh, opip, osjet, okus...
* Crtanje, bojanje, oblikovanje gline, tijesta..-

Ovim aktivnostima djeci smo dali alate koji im omogućuju da se lakše suoče i nose s različitim stresnim situacijama, emocionalnim izazovima, neugodnim stanjima.

U sklopu **5.bitne zadaće** poticali smo djecu na brigu o oralnoj higijeni te važnosti pranja zubi i redovnog posjećivanja stomatologa. Ovu zadaću proveli smo kroz projekt „Zubić vila“. Djeci se približilo na zabavan i njima primjeren način zanimanje stomatolog. Nastojali smo ukloniti strah od stomatologa, i sl. U projekt su bila uključena djeca u 6.godini života. To se posebno odnosilo na pranje zubića dok su sva ostala djeca bila uključena kroz razne aktivnosti u vrtiću (izrade plakata, pjesmice, izrade maketa zubi....). Projekt „Zubić vila“ je zamišljen kao splet raznih aktivnosti, s posebnim naglaskom na svakodnevno pravilno četkanje zubića u vrtiću. Na početku projekta je održana inicijalna radionica u kojoj je odgojitelj vidio početno stanje poznavanja pojmova iz područja stomatologije, te utvrđivanja jesu li djeca već upoznata sa stomatologom i stomatološkom ordinacijom.

Unatoč tehnološkom razvoju i suvremenim pristupima u dječjoj stomatologiji stanje oralnog zdravlja je još uvijek daleko od zadovoljavajućeg.

Osnovni razlozi ovog problema su još uvijek nedovoljna oralna higijena, ukorijenjen strah od stomatologa i nedovoljna upućenost djece, a i odraslih u ovu problematiku.

S vremena na vrijeme se provode razne preventivne mjere kod djece predškolske i školske dobi koje obuhvaćaju savjetovanja djece, roditelja i odgojitelja, te upućivanja djece na preglede kod stomatologa. No, shvaćamo da je i edukacija djece jedna vrlo važna komponenta preventive. Budući da su današnje predškolske ustanove mjesta gdje djeca stječu razna znanja iz suvremenog života, osmislili smo projekt, u suradnji s Nastavnim zavodom za javno zdravstvo Rijeka, kroz koji bi djeca usvojila znanje vezano uz oralno zdravlje.

**Cilj** projekta “Zubić vila” nam je bio upoznavanje djece predškolskog uzrasta s temeljnim znanjem iz područja stomatologije, te na taj način podizanje razine svijesti o važnosti brige za oralno zdravlje djece. Nastojali smo raznim aktivnostima djelovati na svijest djece i pomoći im da lakše shvate zašto je važno redovito provoditi oralnu higijenu i redovito posjećivati stomatologa, te koje su posljedice zanemarivanja istog. Trudili smo se da se stupanj oralnog zdravlja podigne na bolju razinu, a smanje svi uobičajeni problemi s kojima se suočavaju djeca, roditelji, vrtići, stomatolozi, pa i društvo u cjelini. Želja nam ja bila kod djece postići kontinuitet, odnosno da se djeca bave tom problematikom kroz duži vremenski period, tokom cijele pedagoške godine 2024/25 točnije da im briga za oralnu higijenu postane navika.

Neke od aktivnosti koje smo proveli s djecom predškolske dobi :

* Inicijalna radionica - razgovor sa djecom, anketa
* Imena zuba i njihova funkcija - očnjaci, pretkutnjaci, kutnjaci i sjekutići
* Oblik i građa zuba - kruna zuba, korijen zuba i zubni živac
* Mliječni zubi/trajni zubi - broj i ispadanje mliječnih zubi, nicanje trajnih zuba
* Karijes - kvar zuba; uzroci, početak i napredovanje, granulom
* Kako sačuvati lijepe i zdrave zube (higijena) - zašto, kada, kako, pravilne tehnike četkanja,četkice, paste, konac, svakodnevno četkanje zubi u vrtiću nakon ručka
* Prehrana - dobra, loša, izrada plakata
* Posjet stomatološkoj ordinaciji - ogledalo, sonda, stomatološki stolac, sisaljka, bušilica-tušić (stomatološka ordinacija “Naturalisdent” kod dr.med.dent.Sanje Vukas Čatoš)
* Posjet stomatologa - pregled, savjeti, premazivanje, fluor, popravci, ispun(plombica), vađenje; umjetni zubi (dr. kirurške stomatologije mama dr.Malnar)
* Izrada radnih listova : tema - oralno zdravlje djece predškolske dobi
* Čitanje zabavnih priča i pjesmica
* Izrada didaktičkih igri: “Križić-kružić”
* Podjela diploma za dobre navike pranja zuba

Uz projekte, svakodnevna zbivanja, dječji doživljajni svijet konstantno je obogaćivan i obilježavanjem dječjih rođendana, blagdana, praznika i svečanosti unutar i izvan dječjeg vrtića (Dani kruha, Dani jabuka, Mama, budi zdrava, Sv.Nikola, Doček djeda Božićnjaka u vrtiću, Potraga za uskrsnim zecom, razna druženja s roditeljima, Veseli maškarani petak, posjete Gradskom kazalištu lutaka Rijeka, posjet putujućih kazališta vrtiću, posjete knjižnici, Dječjoj kući, Kuću halubajskog zvončara, osnovnoj školi “Sv.Matej”, posjet kazalištu “Ivan Zajc” Rijeka, Steam radionice, posjet Policije, završni izlet u Alpaka park-Drivenik...)

**Pedagoška dokumentacija**

Odgojitelji su vodili svu pedagošku dokumentaciju prema zakonskim propisima (Pravilnik o obrascima i sadržaju pedagoške dokumentacije i evidencije o djeci u dječjem vrtiću Narodne novine, broj 83/2001.).

Odgojitelji su dnevno planirali aktivnosti, sadržaje, materijale i sredstva ponuđena djeci i bilježiti zapažanja o njihovim aktivnostima, reakcijama, ponašanju, kako bi svakodnevno pratili u kolikom intenzitetu i na koji način potiču razvoj svakog pojedinog djeteta i pojedine skupine djece u cjelini. Osim dnevnih planova i zapažanja, pedagošku dokumentaciju odgojitelja sačinjavali su tjedni i tromjesečni planovi i valorizacije rada, plan suradnje s roditeljima i plan permanentnog stručnog usavršavanja, kao i izvješća o realizaciji istih (sve u skladu s propisanom pedagoškom dokumentacijom).

Svaka skupina imala je registrator s podacima o djeci u skupini (kopija prijave djeteta, bilješka sa inicijalnog intervjua, Izjava o dovođenju/odvođenju djeteta, podaci o individualnom praćenju djeteta i drugi nalazi i mišljenja za pojedino dijete ukoliko postoje). Odgojitelji su vodili i imenik skupine, foto-dokumentaciju i videozapise sa aktivnosti pojedine skupine ili više njih, te zajedno s djecom izrađivali “ljetopis” njihove skupine (vrtića); bilježili su važna zapažanja o pojedinom djetetu u individualni dosje djeteta, a o djeci sa posebnim potrebama vodila se posebna dokumentacija, koju su osim individualnog dosjea sačinjavali i bilješke s opservacije psihologinje, ili nekog od vanjskih suradnika, njihova mišljenja i nalazi. Također su odgojitrlji vodili Razvojne mape za svako dijete (dječji radovi, posjeti, bilješke o napredovanju, jakim stranama, interesima...).

**4.1. INTEGRIRANI PROGRAM PREDŠKOLE**

Program predškole Dječjeg vrtića „Malik“ verificiran je od strane Ministarstva znanosti, obrazovanja i športa RH.

Program predškole namijenjen je djeci u godini prije polaska u osnovnu školu, koja su polaznici dječjeg vrtića (integrirani program).

Program se provodio od 01.listopada 2024. do 15.lipnja 2025. Ove godine u program predškole bilo je uključeno 12 djece (6 Bubamara i 6 Pandi). 11 djece je uspješno završilo progtam te se upisalo u školu, dok je dječak F.M. dobio odgodu, zbog procjene psihologa i traženja roditelja.

Pri organizaciji rada prednost se se davala prijepodnevnoj provedbi programa.

**Cilj programa** predškole u Dječjem vrtiću „Malik“ bio je da u poticajnom materijalno-organizacijskom okruženju, u partnerstvu vrtića s roditeljima i širom zajednicom, sistematskim radom osiguravamo kontinuitet u odgoju i obrazovanju i poticanju cjelovitog razvoja djeteta u stjecanju znanja, vještina i navika za uspješno daljnje školovanje.

**Glavna zadaća** programa predškole bila je razvoj i unaprjeđivanje tjelesnih, emocionalnih i spoznajnih potencijala djeteta, s naglaskom na razvoj socijalnih kompetencija djece.

Primarni cilj u odgojno-obrazovnom radu bio je razumijevanjem posebnosti programa predškole, suvremenim pristupom djetetu i učenju, promatrati, slušati i dogovarati se s djecom o zadovoljavanju interesa, njihovih individualnih i razvojnih potreba i potencijala, u poticajno oblikovanom materijalno-socijalnom okruženju, za stjecanje odgojno-obrazovnih iskustava.

Cjeloviti odgojno-obrazovni proces u neposrednom radu s djecom u godini prije polaska u školu, provodio se fleksibilno, u partnerstvu vrtića s roditeljima i širom zajednicom, osiguravanjem kontinuiteta u odgoju i obrazovanju, te osiguravanjem otvorenosti za kontinuirano učenje i spremnost na unapređivanje prakse.

Glavna obilježja programa bila su:

- fleksibilnost i raznovrsnost u realizaciji aktivnosti

- individualizirani pristup djeci

- poticanje situacijskog učenja, polazeći od dječjih interesa

- bogato i poticajno okruženje

- suradnja s roditeljima i širom zajednicom

Posebno smo nastojali stvoriti poticajno prostorno-materijalno okruženje koje potiče na aktivno učenje (istražujući, čineći), pri tome prioritet dati igri kao osnovnoj aktivnosti predškolskog djeteta, uvažavajući je istovremeno kao aktivnost, sredstvo i metodu rada.

Predškolci su ove pedagoške godine bili posebno uključeni u projekte “Naša mala knjižnica”, “Zubić vila”, “Steam u vrtiću”, odnosno za njih su se organizirali posjeti vanjskih stručnjaka, posjeti izvan vrtića.

Na kraju pedagoške godine za predškolce je organizirana Završna svečanost na kojoj su djeci uručene diplome za igru, trud, prijateljstvo, u vrtiću uz ples, pjesmu, druženje, tortu oprostili su se od vrtića. Bilo je puno zagrljaja, pokoja suza, puno prisjećanja na vrtićke dogodovštine. Organiziran je i Prespavanac party, na koji se odazvalo 8 predškolaca i njihove dvije odgojiteljice, spremni za noć punu igre smijeha i nezaboravnih uspomena. Pripreme i uzbuđenje za ovu večer trajale su čitav tjedan. Nakon okupljanja i fotografiranja, krenula je igra "Potraga za blagom", prava avantura za male istraživače u našem dvorištu. Slijedila je omiljena večera pizza i zabava u "špilji" uz disco party. Uz podjelu medalja za hrabre noćne pustolove, uslijedilo je kino u vrtiću s kokicama, a zatim i spavanje u vrtiću. Djeca su se ujutro probudila uz osmijeh, a zatim je slijedio bogati doručak s roditeljima. Ovaj događaj bio je ispunjen veseljem i toplim emocijama, razniježila su se djeca, roditelji i odgojitelji.

**4.2. RANO UČENJE TALIJANSKOG JEZIKA**

Program ranog učenja talijanskog jezika u Dječjem vrtiću „Malik“ verificiran je od strane Ministarstva znanosti, obrazovanja i športa RH.

**Ciljevi programa** učenja talijanskog jezika bili su svladavanje početnih (osnovnih) vještina komunikacije na talijanskom jeziku u poznatom i sigurnom ali i poticajnom okruženju, upoznavanje s talijanskom kulturom i tradicijom (običajima), podizanje svijesti o važnosti učenja drugog, stranog jezika za djetetov cjelokupni razvoj.

Program se provodio od početka rujna do kraja lipnja tekuće pedagoške godine, dva puta tjedno (utorak i četvrtak) po 60 minuta, s djecom u dobi od 3 godine do polaska u školu (redovni polaznici vrtića).

Program se provodio u skladu sa suvremenim pedagoškim pristupom čime će se omogućiti međusobna suradnja i učenje mlađe i starije djece. Rano učenje talijanskog jezika realiziralo se kroz aktivnosti u kojima djeca spontano, situacijski uče i istražuju, podržavajući inicijativu i motivaciju djeteta u skladu s njegovim razvojnim potencijalima

Program je provodila stručno osposobljena odgojiteljica stalno zaposlena u Dječjem vrtiću Malik sa stečenim certifikatom iz talijanskog jezika (B2), Karmela Žmak.

**Specifične zadaće** odgojno - obrazovnog rada ovoga programa su slijedeće:

* omogućiti djetetu usvajanje osnova jezičnog vokabulara, pravilnog izgovora glasova i intonacije te jezične strukture talijanskog jezika
* omogućiti djetetu komunikaciju na talijanskom jeziku kroz interakciju u grupi s voditeljem i drugom djecom (slušanje, razumijevanje i uporaba govora u razgovoru, opisivanju događaja i doživljaja i sl.)
* razvijati kod djeteta uporabu gramatički pravilnog književnog talijanskog jezika
* poticati dijete na uporabu talijanskog jezika i izvan grupe u svakodnevnim životnim situacijama
* omogućiti djetetu i roditeljima upoznavanje s talijanskom kulturom i tradicijom (običajima)
* poticati kod djeteta nastavak formalnog učenja talijanskog jezika.

**4.3. RANO UČENJE ENGLESKOG JEZIKA**

Specijalizirani *Linguae program* namijenjen je učenju engleskog jezika za djecu u dobi od 4 do 7 godina koji su polaznici vrtića. Vrijeme i trajanje programa je prilagođeno mogućnostima i potrebama djece, očekivanjima njihovih roditelja i organizaciji vrtića.

Program se provodio od listopada do lipnja u tjednoj satnici od po dva školska sata (45 minuta). Ove pedagoške godine program je polazilo 10 djece.

Stručni djelatnici koji su provodili program su odgojitelji s minimalno B2 stupnjem znanja engleskog jezika i profesori engleskog jezika s iskustvom u radu s djecom predškolske dobi.

Komunikacijom na engleskom jeziku u našem tečaju djecu smo nastojali osloboditi tjeskobe i nesigurnosti, osnaživali smo njihov osjećaj osobne uspješnosti i kompetentnosti. U grupi se stvaralo ozračje ugodnih i toplih odnosa u kojima se djeca osjećaju dobro i kojima vole pripadati.

Sva djeca su dobivala podjednaku pažnju i mogućnost osobnog uključenja, poticala se njihova međusobna suradnja i tolerancija.

Zbog činjenice da svako dijete ima svoje specifične sposobnosti učenja i da pojedinci uče na različite načine, djeci se nudo veliki izbor nastavnih metoda. Jezik se učio svim osjetilima, glazbom, pokretom, plesom, pjesmom, ritmom i rimom.

Učitelji u našem programu motivirali su djecu da se aktivno uključuju u zabavne i zanimljive aktivnosti koje su primjerene njihovom uzrastu. Koristile su se raznovrsne metode rada s cijelom grupom, u parovima ili malim podskupinama. Aktivnosti su usredotočene na komunikaciju i interakciju svih, učitelja i učenika međusobno. Provodile su se igre pogađanja i simulacija, koritila se lutaka i igranja uloga, koje su osim učenja engleskog jezika imale i širu obrazovnu funkciju, jer su se koristile metode i pojmovi važni za samorazumijevanje i za bolje razumijevanje drugih ljudi i životne stvarnosti.

*Linguae program* ranog učenja engleskog jezika temelji se na provjerenoj postavci da se učenje stranoga jezika može izvrsno koristiti ne samo za učenje novih riječi i njihovog korištenja u jezičnoj komunikaciji, već i za intenzivno poticanje intelektualnog i općeg psiho-socijalnog razvoja djeteta.

**5. NAOBRAZBA I USAVRŠAVANJE ODGOJNIH DJELATNIKA**

Stručno usavršavanje odgojitelja u Dječjem vrtiću „Malik“ bilo je usmjereno na kontinuirano jačanje njihovih stručnih kompetencija s **ciljem** stjecanja suvremenih teorijskih i praktičnih znanja, vještina i navika u skladu s kurikulumom vrtića, koja će biti dobra pedagoško – psihološka i didaktičko – metodička podloga za kvalitetno, fleksibilno provođenje programa u skladu sa individualnim potrebama djece, roditelja i na kontekst vrtića u užem i širem okruženju.

Nastojali smo poticati samostalno izgrađivanje profesionalne uloge odgojitelja, kao i izbor sadržaja stručnog usavršavanja, pohađanja radionica, seminara i stručnih skupova prema vlastitim interesima i potrebama odgojitelja, ali i prema mogućnostima i potrebama ustanove.

**Bitne zadaće** za ovu pedagošku godinu bile su:

* timski rad na unapređenju odgojne prakse
* stjecanje znanja i vještina koje su potrebne za primjenu suvremenih oblika rada sa djecom predškolske dobi, sukladno najnovijim znanstvenim spoznajama o razvoju, učenju i potrebama djece
* jačanje kompetencija odgojitelja u planiranju i vrednovanju svoga rada – promišljanje o vlastitim znanjima, kompetencijama, osobnim karakteristikama...što dovodi do podizanja stručne kompetencije

Stručno usavršavanje ostvarivalo se kroz:

**⦁ individualno stručno usavršavanje**:

* rad na sebi, mijenjanje osobne koncepcije odgojitelja kroz učenje o vlastitoj praksi (istraživanje, refleksivni pristup, samo evaluacija)
* proučavanje stručne literature dostupne u vrtiću i knjižnici (časopisi i knjige):
  + Luzer, Josip (2017). *Cukar i kafe. Pozabljene igri.* Bakar:Naknada Kvarner
  + Menendez-Ponte, M. (2020). *Velika knjiga emocija.* Zagreb:Planetopija
  + *“Mindfulness” - kratke vježbe za djecu: Mindfulness za djecu* (brošura Poliklinika za zaštitu djece i mladih, Zagreb)
  + Tomas, Patrice (2007). *Čarolija opuštanja.* Buševac: Ostvarenje
  + Andrea S.Y. (2023). *100 jednostavnih steam aktivnosti*. Zagreb: Iris Illyrica
  + Marinić, Dora i Barić, Iva (2020). *10 STEAM aktivnosti u vrtiću - mini priručnik*. Zagreb: Aktivnost plus
  + Štanger-Velički, Vladimira i Blažević, Brankica (1999). *Svjetiljke za dječju dušu.* Zagreb: Alfa
  + Juul, Jasper (2018). *Agresivnost.* Split: Harfa
  + Grupa autora (2024). *DA, ovo sam JA - pragmin obiteljski priručnik. Zagreb:* Pragma
  + Udruga Pragma (2024). *Misli, vježbaj, mijenjaj.* Školski priručnik. Zagreb: Pragma
  + Kast-Zahn, Annette (2009). *Svako dijete može naučiti pravila. Zagreb: Mozaik knjiga*
  + Willey, Kira (2020). *Diši kao medo*. Split: Harfa
  + Willey, Kira (2022). Smiren *kao panda*. Split: Harfa
  + Časopis “Dijete, vrtić, obitelj”, enciklopedije, web stranice...

**⦁ edukacija u vrtiću:**

* odgojiteljska vijeća (održano je pet odgojiteljskih vijeća) – na odgojiteljskim vijećima provodili su se dogovori oko izrade, organizacije i provođenje Godišnjeg plana i programa vrtića za pedagošku godinu 2024/25., te Kurikuluma vrtića, organizacije rada vrtića, organizacije prostora, nabava sredstava za rad…, zajedničkih aktivnosti skupina, obrađivale su se teme proizašle iz potrebe svakodnevnog rada s djecom, roditeljima i suradnicima, podnosila su se izvješća sa seminara i stručnih aktiva te daljnji dogovori o implementaciji stečenih znanja i vještina u rad, planiralo se obilježavanja svečanosti, blagdana, druženja, te organizacija i dogovor posjeta i izleta, iznosila su se zapažanja i osvrti na realizaciju odgojno-obrazovnog rada kroz godinu (problemi, pohvale, dogovori…), sudjelovalo se u izradi Godišnjeg izvješća vrtića 2024/25
* održano je jedno tematsko predavanje/radionica pod vodstvom internih stručnih suradnika vrtića:
  + Radionica “Mindfulness u vrtiću” odgojiteljice Karmela Žmak i Martina Lakoseljac Matejčić 09/2024
* timska planiranja

**⦁ edukacija izvan vrtića:**

* stručni skupovi, predavanja, radionice, online edukacije u organizaciji ostalih vanjskih čimbenika (udruge, vrtići…):
  + - Online NMK1 edukacije:
      * + “Uvod”, 28.10.2024., Ibis Grafika, Naša mala knjižnica, odgojiteljice Martina Lakoseljac Matejčić i Anita Margić;
        + “Buba - tajnovita putovanja” 19.11.2024.,Ibis Grafika, Naša mala knjižnica, odgojiteljice Martina Lakoseljac Matejčić i Anita Margić;
        + “Gospodin Njokić i jedrenjak - o sebi samima”, 05.12.2024, Ibis Grafika, Naša mala knjižnica, odgojiteljice Martina Lakoseljac Matejčić i Anita Margić;
        + “Djevojčica i medo - kako čitati umjetničke emocije”, 10.01.2025., Ibis Grafika, Naša mala knjižnica, odgojiteljice Martina Lakoseljac Matejčić i Anita Margić;
        + “Pe pita o rođenju - zašto čitamo”, 06.02.2025., Ibis Grafika, Naša mala knjižnica, odgojiteljice Martina Lakoseljac Matejčić i Anita Margić;
        + “Na čičak - emocije”, 13.03.2025., Ibis Grafika, Naša mala knjižnica, odgojiteljice Martina Lakoseljac Matejčić i Anita Margić;
        + “Gdje si pronašla moj ključić - Gdje si pronašla moje cipele na čičak”, 03.04.2025., Ibis Grafika, Naša mala knjižnica, odgojiteljice Martina Lakoseljac Matejčić i Anita Margić;
    - Online edukacija “Pravila i rutine u dječjem vrtiću”, mag.Sara Kozjak Dragčević, Žaruljica, 05.09.2024., odgojiteljica Martina Lakoseljac Matejčić;
    - Online edukacija “Senzorika u vrtiću”, mag.Sara Kozjak Dragčević, Žaruljica, 11.09.2024., odgojiteljica Martina Lakoseljac Matejčić;
    - Online edukacija “Individualne konzultacije”, Martina Sokač i Tarita Mašković, Žaruljica, 12.09.2024., odgojiteljica Martina Lakoseljac Matejčić;
    - Online edukacija “Razvojna mapa djeteta (i skupine)”, mag.Sara Kozjak Dragčević, Žaruljica, 17.09.2024., odgojiteljica Martina Lakoseljac Matejčić;
    - Edukacija “Unapređenje oralnog zdravljadjece i mladuh u PGŽ”, NZZJZ Rijeka, 23.09.2024., odgojiteljica Karmela Žmak;
    - Edukacija “Senzorna integracija - terapija hranjenjem, Marte Meo terapija”, Udruga Dira, Dječja kuća, 26.09.2024., odgojiteljice Martina Lakoseljac Matejčić i Iva Erceg;
    - Online edukacija “Priprema djeteta za nove situacije”, Edu list, 09/2024, odgojiteljica Iva Erceg;
    - Online edukacija “Spolni razvoj i sexualno problematična ponašanja djece (uloga odgojitelja)”, Edu list, 10/2024, odgojiteljica Iva Erceg;
    - Online edukacija “Darovita djeca”, mag.Sara Kozjak Dragčević, Žaruljica, 15.10.2024., odgojiteljica Martina Lakoseljac Matejčić;
    - Online edukacija “Uloga odgojitelja u obrazovanju darovite djece”, mag.Sara Kozjak Dragčević, Žaruljica, 22.10.2024., odgojiteljica Martina Lakoseljac Matejčić;
    - Online edukacije - Razvojna raketa (Planiranje aktivnosti, Suradnja s roditejima, Kultura ustanove, Učenje kroz istraživanje...); KoHo pedagogija, 23-24.10.2024., odgojiteljice Martina Lakoseljac Matejčić, Iva Erceg i Anita Margić;
    - Online edukacija “Digitalni alati za odgojitelje”, mag.Sara Kozjak Dragčević, Žaruljica, 28.10.2024., odgojiteljica Martina Lakoseljac Matejčić;
    - Online edukacija “Digitalni alati za suradnju s roditeljima”, mag.Sara Kozjak Dragčević, Žaruljica, 30.10.2024., odgojiteljica Martina Lakoseljac Matejčić;
    - Online edukacija “Priprema za školu”, mag.Sara Kozjak Dragčević, Žaruljica, 05.11.2024., odgojiteljica Martina Lakoseljac Matejčić;
    - Online edukacija “Montessori metoda”, mag.Sara Kozjak Dragčević, Žaruljica, 19.11.2024., odgojiteljica Martina Lakoseljac Matejčić;
    - Online edukacija “Uloga odgojitelja u razvoju emocionalne otpornosti djece”, mag.Martina Sokač, Žaruljica, 16.12.2024., odgojiteljica Martina Lakoseljac Matejčić;
    - Radionica “Ubaci ples u dan”, Brlog, Irma Unušić, Dječja kuća, 17.12.2024., odgojiteljica Martina Lakoseljac Matejčić;
    - Online edukacija “Multimodalne aktivnosti u vrtiću”, Sinapsus, 10.01.2025., odgojiteljica Martina Lakoseljac Matejčić;
    - Online edukacija “Kako čitati djeci”, mag.Ana Stipić Lihić, Žaruljica, 21.01.2025., odgojiteljica Martina Lakoseljac Matejčić;
    - Online edukacija “Rani znakovi ADHD-a”, educ.rehabilitator Ivana Srb Miščević, Žaruljica, 11.02.2025., odgojiteljica Martina Lakoseljac Matejčić;
    - Online edukacija “Kućanske STE(A)M aktivnosti”, mag.Katarina Šeravić Lovrak, Žaruljica, 17.02.2025., odgojiteljica Martina Lakoseljac Matejčić;
    - Radionica “Participacija roditelja u (su)konstrukciji kurikuluma o-o struke”, Udruga “Rast”, Eda Tomljanović, Dječja kuća, 10.03.2025., odgojiteljica Karmela Žmak;
    - Online edukacija “Mala priča o socioemocionalnom razvoju”, mag.Martina Sokač, Žaruljica, 10.03.2025., odgojiteljica Martina Lakoseljac Matejčić;
    - Edukacija “Mozak na našoj strani - povezanost naših organskih sustava i mindfulnessa”, Ines Grubišić, Gradska vijećnica Rijeka, 14.03.2025., odgojiteljica Karmela Žmak;
    - Online edukacija “Mogućnosti likovnih radova u suradnji s roditeljima”, mag.Lana Kihas, Žaruljica, 18.03.2025., odgojiteljica Martina Lakoseljac Matejčić;
    - Stručni skup “Odrasli svijete, pusti me da budem dijete - NTC”, dr.Ranko Rajović, Građevinski fakultet, 26.03.2025., odgojiteljica Karmela Žmak;
    - Radionica “Hotel za osjećaje - emocije u gostima”, Dječja kuća, 04.04.2025., odgojiteljica Karmela Žmak;
    - Edukacija “Razvoj kominikacije, jezika i govora te poticanje fonološke svjesnosti kod djece rane i predškolske dobi”, Dječja kuća, 22.04.2025., odgojiteljica Karmela Žmak;
    - Online edukacija “Digitalni alati kao poticaj čitalačkim navikama kod djece”, Sanja Sajko, Žaruljica, 22.04.2025., odgojiteljica Martina Lakoseljac Matejčić;
    - Edukacija “Nešto se priča...”, Gradska knjižnica - Ri, 29.04.2025., odgojiteljica Karmela Žmak;
    - Online edukacija “Djeca i razvod u vrtiću”, Sara Novak, Žaruljica, 05/2025., odgojiteljica Martina Lakoseljac Matejčić;
    - Online edukacija “Burnout kod odgojitelja”, Iris Pindrić, Žaruljica, 17.06.2025., odgojiteljica Martina Lakoseljac Matejčić;
    - Online edukacija “Ljetne senzomotoričke aktivnosti u vrtiću”, Aktivnost+, Sinapsus, 19.06.2025., odgojiteljica Martina Lakoseljac Matejčić;
* posjete drugim vrtićima – umrežavanje sa ostalim vrtićima u svrhu razmjene iskustva, uvida i znanja, kao osnova zajedničkog učenja i razvoja:
  + Dječji vrtić “Vladimir Nazor” Kastav
  + Dječji vrtić “Viškovo”, Viškovo
  + Dječji vrtić “Rijeka”. Rijeka

**6. SURADNJA S RODITELJIMA**

Suradnja s roditeljima bila nam je vrlo važna za kvalitetno provođenje odgojno-obrazovnih programa odnosno uključivanjem djeteta u vrtić, važno je bilo uključiti i njegovu obitelj, te razvijati partnerske odnose vrtića i obitelji. Takvi odnosi pružali su djeci i odgojiteljima kvalitetne i raznovrsne poticaje, kvalitetnu komunikaciju, bolje razumijevanje svakog djeteta i zadovoljavanje njegovih potreba, interesa i osjećaja.

**Cilj** koji smo si postavili za ovu pedagošku godinu bio je poticanje suradnje s roditeljima, u težnji od suradnika do partnera u odgojno - obrazovnom procesu i njihovo uključivanje u odgojno - obrazovni proces.

**Bitne zadaće** na kojima smo pojačano raditl ove pedagoške godine bile su**:**

* sudjelovanje i uključivanje roditelja u odgojno-obrazovni rad skupine („otvorena vrta vrtića“)
* nastavak poticanja otvorene, podržavajuće i ravnopravne komunikacije između roditelja, odgojitelja i ostalog osoblja u vrtiću
* informiranje i upoznavanje roditelja sa specifičnim karakteristikama osobnosti i razvojnog statusa djeteta, njegovim stvaralačkim i kreativnim postignućima uz korištenje fotodokumentacije
* organiziranje radionica za roditelje (Crveni križ Rijeka, logoped, radionice vezane uz Erasmus projekt…)

Suradnju s roditeljima ostvarivali smo putem:

* **medija (e-mail, viber)** – Roditeljima su se prosljeđivale obavijesti vezane za rad vrtića preko viber grupe, internetske stranice vrtića, e-maila
* **roditeljskih sastanaka** - održana su dva roditeljska sastanka. Sastanci su uglavnom bili informativnog karaktera, a teme su bile vezane za ostvarivanje pedagoškog plana i programa, organizaciju rada i aktivnosti (izleti, posjete, druženja), zdravstvene informacije, ponude i prezentacije kraćih programa, kućni red vrtića te ostale teme koje su proizašle iz trenutnih potreba (i problema) skupina, odgojitelja, roditelja. Nakon izvršenih upisa za novu pedagošku godinu, održali smo i roditeljski sastanak za roditelje upisane djece (početkom 7. mjeseca), na kojem smo informirali roditelje o radu vrtića, prikupili izjave o dozvoli za fotografiranje, korištenju osobnih podataka i sl. te o predstojećoj prilagodbi i načinu na koji možemo olakšati djetetu polazak u vrtić. Dogovoreni su i termini prilagodbe kako bi se stvorili uvjeti za individualni pristup djetetu u periodu adaptacije
* **radionice za roditelje i djecu** – održano je nekoliko kreativnih radionica za roditelje i djecu:

- Božićne radionice – izrada ukrasa

* **kutića za roditelje** - informacije o događanjima u vrtiću, edukativni članci,knjižnica za roditelje, plakati, dječji crteži…
* **individualnih informacija** s odgojiteljima, a po potrebi i sa stručnim suradnicima vrtića kako bi se postigla otvorena komunikacija, razmjena informacija, dogovora o zajedničkom odgojnom djelovanju u odnosu na potrebe svakog pojedinog djeteta. Odgojitelji su puno svojeg vremena posvetili upravo ovakvom obliku suradnje, kroz svakodnevnu komunikaciju, a posebno kroz individualne informacije za roditelje koje su se održavale jedanput mjesečno. Interes za informacijama je bio velik, a odgojitelji su izlazili roditeljima u susret i po pitanju termina. Na neke od informativnih razgovora odgojitelji su sami pozvali roditelje, ali većina je sama dolazila i tražila razgovor.
* **druženja djece, roditelja i odgojitelja** - roditeljima je omogućeno da prema svojim željama i mogućnostima sudjeluju u odgojno obrazovnom procesu, te da se uključe u rad. Tijekom cijele godine roditelji su iskazivali interes i dolazili u skupine te čitala djeci priče u Pričaonici, sudjelovali u igrama, sportskim događanjima isl.

Završno druženje predškolaca održano je krajem 6. mjeseca u dvorištu našeg vrtića, uz kratki program, podjelu diploma i druženje.

Prespavanac za predškolce i doručak s roditeljima održan je prvi vikend u 7.mjesecu.

Nastojali smo uključiti roditelje u odgojno-obrazovni proces kroz sakupljanje materijala za formiranje i nadopunu centara (pedagoški neoblikovani, prirodni materijali, papiri…), humanitarne akcije a roditelji su se vrlo rado odazivali i pomagali nam u tome. Roditelji su također donosili didaktičke igračke, kocke i slikovnice.

Zadovoljni smo ostvarenom suradnjom s roditeljima, a ta dobra suradnja i partnerski odnos postaje na neki način vizija i misija našeg vrtića, ono po čemu želimo da nas se prepozna. Većina postavljenih zadaća je realizirana i to veoma uspješno.

**7. SURADNJA S DRUŠTVENIM ČIMBENICIMA**

Suradnja s vanjskim institucijama u Dječjem vrtiću „Malik“ organizirana je radi obogaćivanja i unapređivanja kvalitete odgojno-obrazovnog rada, proširivanja kurikuluma te stvaranja različitih prilika za učenje i razvoj djece kroz kulturne, umjetničke, zdravstveno-rekreativne i sportske sadržaje. Polazeći od interesa i potreba djece, nastojali smo proširiti njihova iskustva i kompetencije u okviru cjelovitog razvoja.

Posebno smo se usmjerili na suradnju s ustanovama i organizacijama smještenim u Općini Viškovo, ali i šire, kako bismo podržali realizaciju bitnih zadaća odgojno-obrazovnog rada. Cilj nam je bio unapređenje kvalitete odgojne prakse, razvoj opće kulture vrtića te prezentacija djelovanja i postignuća djece.

Ove pedagoške godine posebno smo poticali suradnju s kulturnim, javnim, sportskim i zdravstvenim ustanovama, čime smo obogatili sadržaje programa i osnažili emocionalne i socijalne odnose djece. Ostvarili smo uspješnu suradnju s brojnim institucijama i organizacijama, među kojima su Općina Viškovo, dječji vrtići u okolici, Agencija za odgoj i obrazovanje, Agencija za mobilnost i programe EU, Ministarstvo znanosti, obrazovanja i sporta, Crveni križ, Gradskim kazalištem lutaka Rijeka, Zavodom za javno zdravstvo Rijeka, „Sportskim društvom Gorovo“, Turističkom zajednicom Viškovo, knjižnicama i brojnim kulturnim i obrazovnim partnerima.

Svaka aktivnost izvan vrtića planirana je i provedena uz pažljivu procjenu sigurnosti, uključujući pripremne razgovore s djecom o pravilima ponašanja i postupcima za osiguranje sigurnosti.

**8. VREDNOVANJE PROGRAMA**

U praćenju i vrednovanju programa sudjelovali su odgojitelji, djeca, roditelji, stručni suradnici, ravnatelj te nadležne institucije.

**Samovrednovanje**

Odgojitelji su pažljivo pratili, promatrali djecu i dokumentirali njihove aktivnosti, stvarajući time podlogu za pripremu poticajnog okruženja, usklađivanje cjelovitog odgojno-obrazovnog rada s različitostima djece. Nastojali smo promišljati, diskutirati i unapređivati kvalitetu odgojno-obrazovne prakse, te smo tako mogli uočiti dobre ili one manje dobre primjere prakse, a onda smo mogli i svoja djelovanja usmjeriti na otklanjanje utvrđenih nedostataka. Realizaciju osiguranja kvalitete programa provodili smo kroz radne sastanke odgojitelja i stručnih suradnika te odgojiteljska vijeća.

U svrhu samoprocjene rada koristili smo se slijedećim metodama, tehnikama praćenja, prikupljanja i dokumentiranja podataka:

- dokumentiranje aktivnosti djece: individualne mape, uraci djece, samo refleksije, bilješke, audio i video zapisi, fotografije…

- vođenje i valorizacija pedagoške dokumentacije s naglaskom na praćenje postignuća i sposobnosti djece

- dokumentiranje aktivnosti odgojitelja: bilješke odgojitelja, foto i video snimke, plakati…

**Vanjsko vrednovanje**

Vanjsko vrednovanje ovog programa provodile su nadležne institucije: Ministarstvo znanosti, obrazovanja i športa, Odjel za obrazovanje lokalne zajednice, Agencija za odgoj i obrazovanje…).

**9. GODIŠNJI PLAN I PROGRAM RAVNATELJICE I UPRAVNOG VIJEĆA**

**9.1. Plan rada ravnateljice**

Godišnji plan ravnateljice svodio se u najvećoj mjeri na praćenje, vrednovanje i nadzor izvršavanja zadaća i aktivnosti te produbljivanja sposobnosti odgojitelja za prenošenjem stručnog znanja kao i širenje ovakve orijentacije među odgojiteljima u vrtiću.

**Ciljevi** za ovu pedagošku godinu bili su:

* osigurati poticajno socijalno i fizičko okruženje u vrtiću koje će omogućiti ostvarivanje zadanih ciljeva i zadaća vrtića za ovu pedagošku godinu
* osnaživanje i produbljivanje partnerstva sa sudionicima odgojno-obrazovne prakse
* oblikovanje i učvršćivanje zajedničke vizije vrtića
* osiguravanje profesionalnog razvoja i učenja svih djelatnika vrtića
* pratiti i pripremati dokumentaciju za uključivanje u EU projekte, donacije, Erasmus+ program

Od **bitnih zadaća** koje su planirane u Godišnjem planu ravnateljice većinom su sve i ostvarene. Poticalo se i osnaživalo partnerstvo sa sudionicima odgojno obrazovne prakse, kako sa odgojiteljima tako i sa roditeljima, oblikovala se i učvršćivala zajednička vizija vrtića te se osiguravao i poticao profesionalni razvoj i učenje svih djelatnika kroz stručno usavršavanje. Odgojitelji su imali veliku slobodu u načinu izvedbe, planiranju odgojno obrazovne prakse, uz podršku i poticanje njihove inicijative. Posebno se vodilo računa o osiguranju organizacijskih i materijalnih uvjeta za realizaciju programa.

Ravnateljica je obavljala i slijedeće poslove, kao stručni i poslovni voditelj vrtića:

* vođenje i zastupanje vrtića
* izrada Godišnjeg plana i programa, Godišnjeg izvješća, Kurikuluma
* organizacija Odgojiteljskih vijeća i Stručnih aktiva
* provođenje upisa u redovni program vrtića
* pravovremeno pripremanje i donošenje akata u skladu sa zakonom, usklađivanje Statuta sa novim zakonom o predškolskom odgoju
* organizacija izleta, posjete, gostovanja…
* osiguravanje organizacijskih, kadrovskih i materijalnih uvjeta za realizaciju programa
* pisanje izvješća za provedeni Erasmus + KA122-SCH projekt „Budi dobar sebi i drugima“
* suradnja s roditeljima (organizacija obrazovnih radionica, roditeljskih sastanaka…), te s društvenom sredinom
* savjetovanje i suradnja sa vanjskim stručnjacima i ustanovama
* sklapanje ugovora o radu na određeno i neodređeno radno vrijeme
* sklapanje ugovora o pružanju usluga vrtića s roditeljima
* vođenje evidencije o radnicima i radnom vremenu radnika
* izrada prijedloga financijskog plana
* izrada financijskog izvješća
* suradnja s Upravnim vijećem
* suradnja s upravnim odjelima općine i županije
* suradnja i savjetovanje sa Agencijom za odgoj i obrazovanje, Ministarstvom znanosti i obrazovanja, Agencijom za mobilnost i programe EU
* suradnja s Nastavnim zavodom za javno zdravstvo (održavanje redovnih audita)
* prezentacija rada na internetskoj stranici vrtića
* **sudjelovanje na stručnim skupovima, seminarima, radionicama**

• sudjelovanje na sjednicama Upravnog vijeća, priprema dokumentacije i materijala

• Odgajateljska vijeća, priprema i vođenje

• Okrugli stol aktiva ravnatelja Primorsko goranske županije – Erasmus + prezentacije (10. mj. 2024., Crikvenica)

• radionica „Budi uspješni prezentator“, Sanja Mrgan Simić (04. mjesec 2025, Dječji vrtić Planet mašte)

• Učinkovita organizacija za vodstvo vrtića: Vođenje sa smislom i namjenom (Lea Colner studio, 06. mjesec2025., Kastav)

• aktivi udruge ravnatelja Primorsko goranske županije

**9.2. Plan rada Upravnog vijeća**

Upravno vijeće održalo je 5 sjednica Upravnog vijeća. Donesen je Godišnji plan i program rada, Kurikulum vrtića, Odluka o objavi javnog poziva za upise, Odluka o upisu. U toku godine raspisan je natječaj za kuharicu, neki od kandidata su odbili posao, a ostali su bili nekvalificirani, te nitko nije zaposlen. Ravnateljica je sklopila ugovor o pripremi i dostavi hrane sa Blatom 1902 od 01.03.2025. godine.

**10. ZAKLJUČAK**

Tijekom pedagoške godine 2024./2025. provođen je i vrednovan odgojno-obrazovni rad s ciljem osiguranja kvalitete, a provedeni vrtićki kurikulum zadovoljavao je individualne psihosocijalne potrebe djece, poticao komunikaciju i razvijanje socijalnih odnosa među njima. Tijekom godine suočili smo se s organizacijskim izazovima, nešto duža bolovanja, što je zahtijevalo prilagodbu i međusobnu koordinaciju odgojitelja, djece i roditelja. Situacijske probleme rješavali smo otvorenom komunikacijom i uz poštivanje različitosti među djelatnicima, povremeno uključujući studentice predškolskog odgoja kao nestručne zamjene.

Posebnu pažnju posvetili smo suradnji s roditeljima, njihovom uključivanju u rad vrtića, donošenju zajedničkih odluka i uvidu u provedbu Godišnjeg plana i programa. Partnerskim odnosom s roditeljima osigurali smo visok interes za rad skupina, redovito praćenje vrtićkih aktivnosti, veliku dolaznost na zajednička druženja i sastanke te prepoznatljivost naše ustanove kao kvalitetnog vrtića kojem roditelji žele povjeriti djecu.

Poticajno prostorno oblikovanje okruženja u kojem djeca svakodnevno borave rezultat je kreativnosti odgojitelja i podrške osnivača. Takav prostor omogućava suvremeno, aktivno i podržavajuće učenje koje potiče radoznalost i motivaciju za stjecanje novih iskustava.

U ovoj pedagoškoj godini završili smo Erasmus iskustvo, pripremili i poslali izvješće, a provedba programa se nastavlja. Organizacijske promjene, uključujući prelazak na dostavu hrane putem cateringa nakon odlaska kuharice u mirovinu, uspješno su provedene, a u planu za iduću pedagošku godinu je smanjenje broja djece po grupi i dodatno podizanje kvalitete odgojno-obrazovnog rada, kako bismo osigurali optimalne uvjete za razvoj svakog djeteta.